Vine o modificare importantă pentru proprietarii de apartament din România. Decizia a fost luată în urmă cu doar trei zile și aduce o schimbare pentru cetățenii care locuiesc la bloc.
Pe 27 martie 2024, mai exact la mijlocul acestei săptămâni, în Monitorul Oficial s-a publicat Ordinul nr. 7/2024 pentru aprobarea Regulamentului privind repartizarea consumurilor de energie termică între consumatorii din imobilele de tip condominiu, în cazul folosirii sistemelor de repartizare a costurilor pentru încălzire și apă caldă de consum.
Sunt informații noi pe care un consumator trebuie să le cunoască. Noul regulament se aplică la repartizarea consumurilor de energie termică şi a costurilor aferente între consumatorii din imobilele de tip condominiu.
Vorbim de acele imobile care sunt alimentate cu energie termică de la sistemul de alimentare centralizată, iar distribuţia energiei termice se realizează vertical.
E important de subliniat că Regulamentul de mai sus nu se aplică la repartizarea consumurilor de energie termică şi a costurilor aferente între consumatorii din imobilele de tip condominiu în care sunt montate contoare individuale destinate măsurării directe a consumului de energie termică, la nivelul fiecărui apartament sau spaţiu cu altă destinaţie decât cea de locuinţă, iar distribuţia energiei termice se realizează orizontal.
De notat că cei din cadrul Autorităţii Naţionale de Reglementare în Domeniul Energiei (ANRE) au rolul de a se asigura de respectarea prevederilor prezentului ordin.
"Prezentul ordin se publică în Monitorul Oficial al României, Partea I, şi intră în vigoare începând cu data de 1 august 2024", se arată pe site-ul de profil Lege5.ro.
ANRE anunță că, după data intrării în vigoare a prezentului ordin, "orice alte prevederi din reglementările emise anterior, care au acelaşi obiect cu cele din prezentul ordin, îşi încetează aplicabilitatea".